Komisjoni määrus (EÜ) nr 664/2004,

7. aprill 2004,

millega sätestatakse üleminekumeetmed piima ja piimatoodete impordilitsentside kohta vastavalt määrusele (EÜ) nr 2535/2001 seoses Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisega Euroopa Liiduga

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, eriti selle artikli 2 lõiget 3,

võttes arvesse Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, eriti selle artikli 41 esimest lõiget,

ning arvestades järgmist:

(1) Komisjoni 14. detsembri 2001. aasta määruse (EÜ) nr 2535/2001 2. jao I peatüki 2. jaotisega, millega kehtestatakse nõukogu määruse (EÜ) nr 1255/1999 [1] üksikasjalikud rakenduseeskirjad seoses piima ja piimatoodete impordi korra kohaldamise ning tariifikvootide avamisega, kehtestatakse erisätted impordilitsentside taotlejate heakskiitmise kohta. Selleks, et tagada Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ettevõtjatele võimalus taotleda impordilitsentse alates kuupäevast, mil need riigid ühinevad Euroopa Liiduga, tuleks vastu võtta üleminekumeetmed.

(2) Alates 1. maist kuni 30. juunini 2004 tuleb uutest liikmesriikidest pärit ettevõtjatel lubada taotleda impordilitsentse määruse (EÜ) nr 2535/2001 lisades osutatud tariifikvootide alusel ilma eelneva kinnitamiseta. Nad peavad tõendama oma staatust ja korrapärast tegevust kauplejatena. Uute liikmesriikide taotlejatel tuleb lubada seoses nõudega kaubandustegevuse tõendamise kohta võtta arvesse kauplemist nii ühendusesiseselt kui ka kõikide kolmandate riikidega. Neil peaks olema võimalus valida kaubandustegevuse võrdlusaastaks 2002. aasta 2003. aasta asemel, kui nad suudavad tõestada, et neil ei olnud võimalik importida või eksportida nõutavaid piimatoodete koguseid 2003. aastal seoses erandlike asjaoludega. Uute liikmesriikide ametiasutused peavad 15. maiks 2004 edastama komisjonile nimekirja kõikide tingimustele vastavate ettevõtjate kohta. Selleks, et oleks lihtsam identifitseerida igat taotlejat ja et hõlbustada litsentside edastamist, peaks iga ettevõtja kohta edastatud teave olema esitatud üksikasjalikult. Lisaks peaks uute liikmesriikide tingimustele vastavatel ettevõtjatel olema lubatud osta impordilitsentse.

(3) Alates 1. juulist 2004 kuni 30. juunini 2005 tuleks uutest liikmesriikidest pärit ettevõtjad heaks kiita juhul, kui nad esitavad taotluse enne 1. juunit koos vajalike dokumentide ja andmetega, või juhul, kui nad on kantud tingimustele vastavate ettevõtjate nimekirja, mis edastatakse komisjonile 15. maiks 2004.

(4) Seega on vajalik näha ette teatavad erandid määrusest (EÜ) nr 2535/2001.

(5) Käesoleva määrusega ettenähtud meetmed on kooskõlas piima- ja piimatoodeteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Erandina määruse (EÜ) nr 2535/2001 2. jao I peatüki 2. jaotisest võivad Tšehhis, Eestis, Küprosel, Lätis, Leedus, Ungaris, Maltal, Poolas, Sloveenias ja Slovakkias (edaspidi "uued liikmesriigid") asutatud ettevõtjad taotleda kvootide impordilitsentse, mis hõlmavad ajavahemikku 1. maist kuni 30. juunini 2004, ilma liikmesriikide, kus nad on asutatud, pädevate ametiasutuste eelneva kinnituseta.

2. Erandina määruse (EÜ) nr 2535/2001 artiklist 11 võivad uutes liikmesriikides asutatud ettevõtjad taotleda lõikes 1 nimetatud kvootide impordilitsentse ainult nendes liikmesriikides, kus nad on asutatud.

Litsentsitaotlusi tunnistatakse üksnes juhul, kui taotlejad lisavad sellele järgnevad dokumendid:

a) tõend selle kohta, et taotleja on 2003. aastal importinud ja/või eksportinud vähemalt nelja erineva toimingu käigus vähemalt 25 tonni kaupade koondnomenklatuuri gruppi 04 kuuluvaid piimatooteid;

b) kõik dokumendid ja andmed, mis tõendavad nõuetekohaselt taotleja isikut ja staatust, eelkõige:

i) vastavalt siseriiklikele õigusaktidele koostatud majandusarvestuse ja/või maksustamisega seotud dokumendid ning

ii) käibemaksukohustuslase registreerimisnumber, juhul kui see on siseriiklikes õigusaktides ette nähtud;

iii) äriregistri registreerimistunnistus, juhul kui see on siseriiklikes õigusaktides ette nähtud.

Teise lõike punkti a puhul on võrdlusaastaks 2002, kui asjaomane importija võib tõestada, et tal ei olnud võimalik importida või eksportida nõutavaid piimatoodete koguseid 2003. aasta jooksul seoses erandlike asjaoludega.

Käesoleva lõike kohaldamise eesmärkidel ei loeta sees- ja välistöötlemise tehinguid impordiks ja ekspordiks.

3. Uute liikmesriikide pädevad ametiasutused saadavad komisjonile 15. maiks 2004 nimekirjad ettevõtjatest, kes on vastavalt lõikele 1 ja järgides lõikes 2 sätestatud tingimusi taotlenud kvootide impordilitsentse, mis hõlmavad ajavahemikku 1. maist kuni 30. juunini 2004. Need nimekirjad moodustatakse vastavalt määruse (EÜ) nr 2535/2001 XIV lisas toodud näidisele, tehes muudatuse kinnitusnumbris.

4. Komisjon edastab need nimekirjad teiste liikmesriikide pädevatele ametiasutustele.

5. Erandina määruse (EÜ) nr 2535/2001 artikli 16 lõikest 4 võib kvootidele väljaantud impordilitsentse, mis hõlmavad ajavahemikku 1. maist kuni 30. juunini 2004, üle anda üksnes vastavalt käesoleva määruse 2. jaole heakskiidetud füüsilistele või juriidilistele isikutele ja lõikes 3 nimetatud nimekirjadesse kantud füüsilistele või juriidilistele isikutele.

Artikkel 2

Erandina määruse (EÜ) nr 2535/2001 artiklist 8 kinnitatakse ajavahemikuks 1. juulist 2004 kuni 30. juunini 2005 kvoodid:

a) uutes liikmesriikides asutatud ettevõtjatele, kes esitavad taotluse liikmesriikide, kus nad on asutatud, pädevatele ametiasutustele koos artikli 1 lõikes 2 nimetatud dokumentidega enne 1. juunit 2004; või

b) uutes liikmesriikides asutatud ettevõtjatele, kes esitavad taotluse liikmesriikide, kus nad on asutatud, pädevatele ametiasutustele enne 1. juunit 2004 ja kes on kantud artikli 1 lõikes 3 osutatud nimekirja.

Artikkel 3

Käesolev määrus jõustub vastavalt Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingule ja selle jõustumise kuupäeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. aprill 2004

Komisjoni nimel

komisjoni liige

Franz Fischler

[1] EÜT L 341, 22.12.2001, lk 29. Määrust on viimati muudetud määrusega (EÜ) nr 50/2004 (ELT L 7, 13.1.2004, lk 9).

--------------------------------------------------